ศปถ. พบสถิติการเกิดอุบัติเหตุและความสุญเสียในช่วงเทศกาลปีใหม่ ส่วนใหญ่เกิดจากการขับรถเร็ว กำชับจังหวัด ยังคงเข้มงวดพฤติกรรมเสี่ยง ดูแลความปลอดภัยในการเดินทางของประชาชนต่อเนื่อง
นายโชตินรินทร์ เกิดสม รองปลัดกระทรวงมหาดไทย เปิดเผยว่า ศูนย์อำนวยการป้องกันและลดอุบัติเหตุทางถนนช่วงเทศกาลปีใหม่ พ.ศ. 2566 หรือ คปถ. สรุปสถิติอุบัติเหตุทางถนนประจำวันที่ 3 มกราคม 2566 เกิดอุบัติเหตุ 239 ครั้ง ผู้บาดเจ็บ 259 ราย ผู้เสียชีวิต 15 ราย ส่งผลให้อุบัติเหตุทางถนนสะสมในช่วง 6 วันของการรณรงค์ (29 ธ.ค. 65 – 3 ม.ค. 66) เกิดอุบัติเหตุรวม 2,201 ครั้ง ผู้บาดเจ็บรวม 2,197 ราย ผู้เสียชีวิตรวม 282 ราย โดยจังหวัดที่เกิดอุบัติเหตุและผู้บาดเจ็บสะสมสูงสุด ได้แก่ นครศรีธรรมราช ส่วนจังหวัดที่มีผู้เสียชีวิตสะสมสูงสุด ได้แก่ เชียงราย 13 ราย / กรุงเทพมหานครและปทุมธานี จังหวัดละ 11 ราย ขณะที่ จังหวัดที่ไม่มีผู้เสียชีวิต (ตายเป็นศูนย์) มี 6 จังหวัด ได้แก่ นราธิวาส บึงกาฬ พังงา ยะลา สตูล และสุโขทัย ซึ่งจากช่วง 6 วันที่ผ่านมาพบว่า การขับเร็ว เป็นหนึ่งในปัจจัยเสี่ยงที่ทำให้เกิดอุบัติเหตุทางถนน มีอัตราการบาดเจ็บและเสียชีวิตสูง ศูนย์อำนวยการความปลอดภัยทางถนน จึงได้กำชับจังหวัดและกรุงเทพมหานคร เข้มงวดผู้ขับขี่ที่ขับรถด้วยความเร็วสูง เพื่อควบคุมการใช้ความเร็วที่อาจก่อให้เกิดอุบัติเหตุรุนแรง และคาดว่า เส้นทางสายหลักบางเส้นทาง จะยังคงมีปริมาณการจราจรหนาแน่นในบางจุด จึงให้จังหวัดดูแลความปลอดภัยในการเดินทางของประชาชนอย่างต่อเนื่อง เพื่ออำนวยการจราจรและดูแลความปลอดภัยแก่ประชาชนตลอดเส้นทาง